মাশরাফিঃ তিন নম্বরে রান করায় সাকিবকে আপাতত সরানোর কোনো সুযোগ নেই। ওকে দিয়ে আমাদের দুটি সমস্যার একটির সমাধান হয়েছে। সাকিব যেহেতু দীর্ঘ সময় আন্তর্জাতিক ক্রিকেট খেলছে, সে কারণে ত্রিদেশীয় সিরিজ থেকেই ওকে তিনে খেলানোর চিন্তা করি। এ সিরিজে সাকিব খুব ভালো করেছে। কিন্তু সব সময় তো আর কারোরই এক রকম যায় না। সাকিবও খারাপ করতে পারে। তবে সামর্থ্য আর অভিজ্ঞতা দিয়ে দ্রুতই ঘুরে দাঁড়াতে পারবে ও। সে কারণেই ওর ওপর আস্থা বেশি। এত দিন কী হচ্ছিল আমাদের? ইনিংসের শুরুতেই টপাটপ দুই উইকেট পড়ে যাচ্ছিল। সেরকম পরিস্থিতির চেয়ে সাকিব তিনে খেলায় যদি এটা এড়ানো যায়, তাতে মন্দ কী? যদিও জানি যে সাকিব দ্রুত আউট হয়ে গেলে বিপদ হতে পারে। একটা সমস্যার সমাধান করতে গিয়ে আমাদের এই ঝুঁকিটা নিতে হয়েছে। সাকিব রান করায় সে রকম পরিস্থিতিতে আমাদের পড়তে হয়নি। ওয়েস্ট ইন্ডিজ সিরিজের পর সাকিবকে আবার ব্যাটিং অর্ডার থেকে সরানোর দাবি কেউ তুলবেন না, সুযোগও নেই।